Rīgā, 2021.gada 28.oktobrī

Salas sākumskolas vecākiem

Cienījamie vecāki!

Paldies jums par sniegto atbalstu izglītības programmu akreditācijā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

1. Salas sākumskolas īstenotās izglītības programmas (*Pamatizglītības 1.posma (1.-6.klase) programma* un *Speciālās pamatizglītības 1.posma (1.-6.klase) programma izglītojamajiem ar mācīšanās traucējumiem*) ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim.
2. Salas sākumskolas stiprās puses ir ārējās vides izmantošana mācību procesā un mācīšanās dabai draudzīgā vidē, dalība ES Erasmus+ projektā ,,Paņem dabu aiz rokas”, kā arī skolas īpašā individualizētā pieeja katra skolēna izaugsmei atbilstoši viņa spējām, rūpes par skolēnu fizisko un emocionālo drošību.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar skolas direktori, direktora vietniekiem, pedagogiem, pašvaldības pārstāvi, izglītības iestādes padomes un vecāku pārstāvjiem, atbalsta personālu un skolēnu pašpārvaldes pārstāvjiem.
2. 6 mācību priekšmetu stundu vērošana (attālināti).
3. Skolas (virtuāla) apskate kopā ar skolas direktori.
4. Dokumentu izpēte (skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā E–klase, audzināšanas darba prioritātes, skolēnu kavējumi, pedagogu izglītības un profesionālās kvalifikācijas atbilstība un mācību priekšmetu stundu saraksts).
5. Attālināto mācību izpēte.
6. Tīmekļvietnes http://salassakumskola.lv/ informācijas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi sistēmas veidošanu skolēnu turpmāko izglītības gaitu izpētei, metodiskā darba sistēmas izveidi mērķtiecīgai izglītības kvalitātes uzlabošanai, rūpes par visu skolotāju profesionālās kompetences t.i., skolotāju zināšanu un prasmju pilnveidi, skolas telpu uzlabošanu un paplašināšanu sadarbībā ar Mārupes novada domi.

Novēlu jums sekmīgu turpmāko sadarbību ar izglītības iestādes vadību un pedagogiem!

Ekspertu komisijas vadītāja Ilona Eiduka